84 år med spiritusproduktion i det vestlige Aalborg sluttede mandag, hvor den sidste flaske snaps blev kørt fra Spritfabrikken. Kryddersnapsen Gammel Dansk blev mandag sunget ud af mandskoret Brage. Gammel Dansk er siden 2006 blevet produceret i Aalborg, hvor man i 84 år har fremstillet snapse og akvavitter. Nu har Arcus Gruppen, som ejer De Danske Spritfabrikker, valgt at flytte produktionen til Norge, og dermed er Spritfabrikken i Aalborg fortid. - Jeg havde ikke troet, at den ville lukke, men nu kan jeg se, at det er aktuelt. Det er lidt vemodigt, siger Gunnar Andersen, tidligere ansat på De Danske Spritfabrikker i Aalborg. De 14 ansatte på Spritfabrikken i Aalborg står nu alle uden arbejde.
En epoke sluttede mandag, hvor den sidste flaske spiritus blev kørt fra De Danske Spritfabrikker i Aalborgs vestby.